Morten Østergaard (RV), 2008-03-28:
Det Radikale Venstre har jo, som det forhåbentlig vil være mange bekendt, lagt navn til den såkaldte tillidsreform, som helt fundamentalt vil ændre den måde, vi styrer vores offentlige sektor på, ved at fjerne regler, unødigt bureaukrati, kontrolmekanismer og andet til fordel for en prioritering af en bedre ledelse og en højere grad af kompetenceudvikling blandt medarbejderne, som fører til, at man kan have tillid til, at opgaverne løses efter bedste evne.
Vi mener nemlig, at en væsentlig forudsætning for en høj kvalitet i den offentlige service ikke er, at alle folk behandles ens - og at det kan kontrolleres, at de bliver det - men derimod at de behandles rigtigt, og de derfor bliver glade og tilfredse med den service, de modtager.
Derfor er det jo også herligt for os at se, at SF i dag foreslår en konkret regelforenkling af den offentlige sygedagpengerefusion.
Det er rigtigt, som beskæftigelsesministeren var inde på, at vi i forhold til indberetning vedtog en lovændring sidste år, der muliggjorde, at man gjorde et forsøg permanent med hensyn til digitalisering af indberetning af sygedagpenge.
Ved den lejlighed forsøgte vi forgæves at få ministeren til at opstille nogle konkrete målsætninger for, hvor hurtigt det skulle gå, hvordan man ville få virksomhederne til at benytte sig af den digitale indberetning, og hvor mange af virksomhederne man ville få til at benytte sig af den.
Derfor kan jeg også godt forstå, at man måske fra SF's side i dag også har mistet tålmodigheden lidt i forhold til det her område, hvor regeringen taler meget om en afbureaukratisering, men er noget mere kreativ, når det handler om at finde på nye styringsmekanismer og kontrolmekanismer, end man er, når det gælder om at finde regler, der skal afbureaukratiseres.
Men lige præcis på det her område må man sige, at der kan vi jo så glæde os over, at ministeren i dag bekræfter, at der vil ske en digitalisering også i forhold til den interne sygedagpengesagsbehandling, og derudover også glæde os over - og det kan SF i hvert fald glæde sig over - at vi er nogle, der er i forlig om en lang række ting på beskæftigelsesministerens område, hvor der er en afbureaukratiseringsindsats i gang, og det betyder, at vi helt konkret og systematisk kan sørge for, at beskæftigelsesministeren bliver holdt til ilden, også når det handler om sygedagpengerefusion, og det vil vi naturligvis videre gøre.
Så har flere talt om en helhedsindsats, og der vil jeg gerne sige, at vores tillidsreform er baseret på ikke bare et ønske om en generel afbureaukratisering, men også helt konkret på, at vi udvælger nogle af de områder, hvor det er lovgivningen her, der er gået for vidt.
Vi kender det fra folkeskoleområdet, hvor musiklærere sidder og laver elevplaner for hver enkelt elev om, hvem der er god til det høje C, hvem der er god med tamburinen, i stedet for at bruge sin tid på at få mest muligt ud af undervisningen og bruge sin tid på at bringe de elever, der er læreren betroet, længst muligt videre.
Der er blevet indført sprogscreening af samtlige 3-årige børn, hvilket er en stor administrativ byrde for pædagogerne.
Vi ved, at socialrådgivere bruger uforholdsmæssig meget af deres tid på at sidde og udfylde skemaer og meget lidt af deres tid på rent faktisk at hjælpe de mennesker, som er blevet dem betroet som klienter.
Derfor har vi jo fremlagt vores forslag med ti konkrete forslag til, hvor der skulle forenkles, som et indspil til forhandlingerne om kvalitetsreformen.
Desværre må vi jo konstatere, at kvalitetsreformen blev til en meget lille reform.
Spørgsmålet er, om man overhovedet kan kalde det en reform, og hvis man skal det, så må man i hvert fald kalde det en kontrolreform, fordi den jo netop helt udspecificeret henviser til en afbureaukratiseringsøvelse, der kan være fornuftigt nok, og som kunne gennemføres alligevel - og bedre sent end aldrig - men til gengæld er meget specifik med hensyn til de mange nye kontroltiltag, som regeringen agter at sætte i verden først som forsøg, men siden hen selvfølgelig permanentgøre.
Så derfor vil vi sige, at vi fuldstændig deler intentionerne bag det her lovforslag.
Vi har selv fremlagt en tipunktsplan om afbureaukratisering af en lang række ting, som vi kan bestemme her i Folketinget, fordi det er ting, vi selv har indført, og derudover ser vi frem til, at der kommer en fornyet digitalisering af det her område, som ministeren har lovet, og vil i regi af forligskredsen om bl.a. »Flere i arbejde« kæmpe for en stadig og fortsat og intensiveret afbureaukratisering af hele Beskæftigelsesministeriets område.